Երկկուսակցական դաշինքը ԱՄՆ-ին կոչ է անում առաջատար դել ստանձնել կլիմայական փոփոխությունների դեմ պայքարում
Երկկուսակցական դաշինքը հորդորում է ԱՄՆ-ին գլոբալ տաքացման դեմ պայքարի շրջանակներում գլխավորել աշխարհի արևադարձային անտառների պաշտպանութ
Աշխարհում ածխածնի երկօքսիդի արտանետումների 17 տոկոսն առաջանում է այն երկրներում, որտեղ անտառներն այրում են գյուղատնտեսական նպատակներով: Արդյունքում առաջացած ջերմոցային գազերը, ըստ Կլիմայի և արևադարձային անտառների հարցերով հանձնաժողովի, գերազանցում են ամբողջ աշխարհի փոխադրամիջոցների արտանետումները: Բիզնեսմենների և նախկին քաղաքական գործիչների այս դաշինքը կոչ է անում ԱՄՆ-ին պայքարել անապատացման դեմ և մինչև 2020թ. կիսով չափ կրճատել ջերմոցային գազերի արտանետումը: Հանձնաժողովի համանախագահ և լիբերալ հետազոտական կենտրոնի նախագահ Ջոն Փոդեսթայի կարծիքով` անապատացման կասեցումը կնպաստի գլոբալ տաքացման դեմ պայքարին: “Գլոբալ տաքացման արդյունքում եղանակի վատթարացումը կարող է հանգեցնել փախստականների աճին և ռեսուրսների համար պայքարի սրման”,- համոզված է Փոդեսթան: Հանձնաժողովը պնդում է, որ անապատացումը լինի Սենատի օրինագծի առանցքային տարրերից, և կոչ է անում ԱՄՆ-ին համագործակցել այլ երկրների հետ և մինչև 2012թ. պետական ֆինանսավորումը հասցնել մեկ միլիարդ դոլարի, իսկ մասնավոր հատվածին` մինչև 2020թ ներդնել տարեկան ինը միլիարդ: Այդ գումարները նախատեսվում է օգտագործել համակարգը վերահսկելու և հողօգտագործման լավ կառավարիչներ պատրաստելու համար: Այդ միջոցներից ֆինանսական պարգևատրումներ կտրվեն անապատացումը կասեցնող երկրներին: Իսկ ներդրում կատարող մասնավոր ընկերությունները կազատվեն արտանետած ածխածնի երկօքսիդի դիմաց վճարումներից: Դեկտեմբերին նախատեսված ՄԱԿ-ի Կլիմայական փոփոխություններ թեմայով համաժողովի հիմնական թեման անապատացումն է: Տասնութ երկրների ղեկավարներ համաձայնել են ներդրումներ կատարել այս նպատակով: Հանձնաժողովը հորդորում է ԱՄՆ-ին առաջնորդել այս նախաձեռնությունը: Կոնգրեսի որոշ պահպանողականներ համաձայն չեն, որ գլոբալ տաքացումը պայմանավորված է մարդկային գործոնով, և պնդում են, որ կլիմայական փոփոխությունների դեմ պայքարը կվնասի ԱՄՆ-ի տնտեսությանը: Ջոն Փոդեստան համաձայն չէ: «Այսօր ակնհայտ է, որ շուտով բախվելու ենք գլոբալ տաքացման հետևանքների հետ»,- ասում է նա: Ըստ հանձնաժողովի` անտառների պահպանումը կարևոր է միջազգային կայունության, խաղաղության հաստատման և անվտանգության համար: Օրինակ` Լիբերիայում անապատացման և ապօրինի հատումների միջոցով ֆինանսավորվել են զինված հակամարտություններ: «Անտառները սնունդ, մաքուր ջուր, ապաստարան են ապահովում: Մաքուր ջրի վերացումը, ջրհեղեղները կամ անբավարար մթերքը կարող են անկայունություն ստեղծել»,- համոզված է բնապահպան Մարկ Թերչեկը: Հանձնաժողովի անդամներն առաջիկա շաբաթների ընթացքում հանդիպումներ են նախատեսում կառավարության անդամների և օրենսդիրների հետ` քննարկելու ջերմոցային գազերի նվազեցման հանգամանքները: